Dash ได้นำนวัตกรรมหลายอย่างเข้ามาสู่อุตสาหกรรมภายในเครือข่าย ที่ทำให้เกิดความเร็วและน่าเชื่อถือ ซึ่งรวมถึง Masternodes, InstantSend และ ChainLocks ที่เป็นการผสมผสานกันระหว่างเทคโนโลยีเหล่านี้จึงทำให้การทำธุรกรรมเป็นไปอย่างรวดเร็ว ถึงแม้ว่าทุกคนจะสามารถดาวน์โหลดซอฟต์แวร์ของ Dash ได้ฟรี และเรียกการใช้งานแบบ Full Node บนเครือข่ายได้ก็ตาม แต่ยังมีนวัตกรรมที่เป็นขั้นกว่าของ Full Node ที่เรียกว่า “Masternodes” ที่เป็นโหนดคลาสพิเศษ โดยจะเป็นการให้สิทธิพิเศษบางอย่างที่มาพร้อมกับความรับผิดชอบที่เพิ่มขึ้น ซึ่งในการอัปเกรดโหนดของคุณบนเครือข่ายให้เป็น Masternodes นั้น คุณจะต้องเผยแพร่รายการธุรกรรมเฉพาะกิจบนเครือข่าย เพื่อพิสูจน์ว่าคุณเป็นเจ้าของโทเคน DASH จำนวนขั้นต่ำอย่างน้อย 1,000 โทเคน โดยข้อกำหนดเบื้องต้นดังกล่าว เพื่อป้องกันไม่ให้บุคคลใดควบคุม Masternodes ในปริมาณมากจนเกินไป นอกจากนี้ Masternodes จะได้รับผลตอบแทนจากโครงสร้างหลักของเครือข่าย รวมไปถึงจากบริการที่ได้จัดหาให้กับเครือข่ายอีกด้วย
ในส่วนของ InstantSend นั้นเป็นส่วนสำคัญที่ช่วยให้การทำธุรกรรมผ่าน Dash มีความเร็วสูง โดยทั่วไปแล้วการตรวจสอบรายการธุรกรรมบนบล็อกนั้น ต้องใช้เวลาระยะหนึ่งในการรวบรวมรายการจนกว่าจะเต็มบล็อก และเพื่อให้แน่ใจว่าธุรกรรมแต่ละรายการจะไม่มีการจ่ายซ้ำและย้อนกลับไม่ได้ (ส่วนมาก 15 นาทีขึ้นไป) แต่ในขณะเดียวกัน Dash ไม่มีวันพบเจอปัญหาดังกล่าว เนื่องจากเทคโนโลยีที่เรียกว่า “InstantSend” ที่จะถูกดำเนินการด้วยเครือข่ายของ Masternodes ระดับ 2 เท่านั้น โดยจะทำการสร้างองค์ประชุมเพื่อตรวจสอบว่าธุรกรรมที่ส่งมานั้นถูกต้องหรือไม่ หากถูกต้อง Masternodes จะทำการ “ล็อก” รายการไว้และเผยแพร่ข้อมูลไปยังเครือข่ายทันที โดยให้สัญญาว่ารายการธุรกรรมนั้นจะถูกบรรจุลงบนบล็อกที่จะถูกขุดในภายหลัง หมายความว่าผู้ทำธุรกรรมไม่จำเป็นต้องรอบล็อกที่ว่าง อีกทั้ง Masternodes ก็ยังสามารถทำงานของตนเองไปได้อย่างต่อเนื่องอีกด้วย (ตรวจสอบธุรกรรมและรอบล็อกใหม่จากผู้ขุด)
ChainLocks เป็นนวัตกรรมที่เครือข่าย Dash จัดหามาเพื่อสร้างความเชื่อมั่นในการยอมรับการชำระเงิน ซึ่งหลักการทำงานของมันจะเป็นการที่ Masternodes จะร่วมกันค้นหาบล็อกอย่างเป็นระบบและรวดเร็วมาก ด้วยการสลักลายเซ็นดิจิทัลลงบนบล็อกที่ถูกพบและประกาศไปยังองค์ประชุมของ Masternodes ให้เป็นที่รับทราบร่วมกันในทันที หลังจากนั้นทั้งหมดจะทำการประมวลผลไปพร้อมกันเพื่อทำการบรรจุรายการธุรกรรมเป็นขั้นตอนต่อไป นอกจากนี้การใช้ควบคู่ไปกับ InstantSend ที่เพิ่มความรวดเร็วในการทำธุรกรรม และด้วยการประสานการทำงานของทั้งสองนวัตกรรม จึงเกิดสภาพแวดล้อมที่สามารถยอมรับการชำระเงินได้ทันทีและปราศจากความเสี่ยงอีกด้วย
นอกจากนี้ Masternodes ยังสามารถประสานการทำงานกับการทำธุรกรรมแบบ CoinJoin ที่เป็นเทคนิคเพื่อเพิ่มความซับซ้อนของการทำธุรกรรมบน Public Blockchain ซึ่งทำให้บุคคลภายนอกไม่สามารถตรวจสอบการใช้จ่ายหรือติดตามยอดคงเหลือได้ยากขึ้นอีกด้วย